Komisia 2. mája 2018 navrhla strop na pokrytie ročných viazaných rozpočtových prostriedkov vo výške 1,35 % hrubého národného dôchodku EÚ a strop na pokrytie ročných platobných rozpočtových prostriedkov vo výške 1,29 % hrubého národného dôchodku EÚ. Stropy vymedzené v návrhu nariadenia, ktorým sa stanovuje viacročný finančný rámec (VFR), vyjadrené v eurách stanovujú maximálnu sumu, ktorú možno viazať alebo vynaložiť v období rokov 2021 – 2027. Rezerva medzi stropmi uvedenými v rozhodnutí o vlastných zdrojoch a stropmi VFR musí byť dostatočne veľká na to, aby sa zabezpečilo, že Únia bude schopná pokryť všetky svoje finančné záväzky a podmienené záväzky v ktoromkoľvek danom roku a za akýchkoľvek okolností, a to aj v prípade negatívneho hospodárskeho vývoja.

S nevyhnutným splácaním finančných prostriedkov vypožičaných na kapitálových trhoch z rozpočtu EÚ sa začne od roku 2028. Všetky záväzky Únie vyplývajúce z navrhovaného aktu budú splatené v plnej výške do roku 2058. Splácanie sa uskutoční v súlade so zásadou správneho finančného riadenia s cieľom dosahovať stabilné a predvídateľné znižovanie záväzkov počas celého obdobia.

Podľa zmeneného návrhu bude Komisia oprávnená požičať si na kapitálových trhoch finančné prostriedky v mene Únie až do výšky 750 mld. EUR v cenách roku 2018. Takto získané prostriedky sa presunú na programy Únie v súlade s Nástrojom Európskej únie na obnovu. Vzhľadom na to, že Nástroj Európskej únie na obnovu predstavuje výnimočnú odpoveď na tieto dočasné, ale extrémne, okolnosti, právomoci, pokiaľ ide o získanie úverov, udelené Komisii v tomto rozhodnutí sú jasne obmedzené, pokiaľ ide o veľkosť, trvanie a rozsah. Tým sa odstraňuje možnosť, aby sa mimoriadne právomoci udelené podľa tohto návrhu využili na akýkoľvek iný účel než na riešenie priamych hospodárskych a sociálnych dôsledkov pandémie COVID-19.

Pokiaľ by na úrovni Únie nedošlo v krátkodobom a strednodobom horizonte k primeranej politickej reakcii, kríza by mohla vyústiť do trvalého poškodenia hospodárskej štruktúry Únie. Je naliehavo potrebné zabezpečiť, aby boli okamžite k dispozícii dodatočné finančné kapacity na podporu obnovy a odolnosti v celej Únii s cieľom čeliť tejto výzve.

V reakcii na to členské štáty prijali na základe vlastného uváženia mimoriadne hospodárske a finančné opatrenia. Spolu s účinkom takzvaných „automatických stabilizátorov“, t. j. platieb v rámci systémov poistenia v nezamestnanosti a systémov sociálneho zabezpečenia v kombinácii so stratou daňových príjmov, majú tieto opatrenia značný vplyv na ich verejné financie, pričom celkový deficit verejných financií v eurozóne aj Únii v tomto roku sa z 0,6 % HDP v roku 2019 zvyšuje na 8,5 % HDP.

Mimoriadne a dočasné zvýšenie stropov vlastných zdrojov na riešenie krízy spôsobenej ochorením COVID-19

Zmenený návrh oprávňuje Komisiu k tomu, aby si v mene Únie požičala finančné prostriedky až do výšky 750 mld. EUR v cenách roku 2018. Takto získané prostriedky sa pridelia v rámci navrhovaného Nástroja Európskej únie na obnovu. V súlade s článkom 310 ods. 4 ZFEÚ Únia neprijme žiadny akt, ktorý by mohol mať významný dosah na rozpočet, bez toho, aby poskytla záruku, že výdavky vyplývajúce z takéhoto aktu je možné financovať v medziach vlastných zdrojov Únie. V súlade s článkom 323 ZFEÚ Európsky parlament, Rada a Komisia zabezpečujú, aby boli k dispozícii finančné prostriedky a aby sa tak umožnilo Únii plniť jej právne záväzky vo vzťahu k tretím stranám.

S cieľom zabezpečiť súlad s týmito ustanoveniami v ktoromkoľvek danom roku a za akýchkoľvek okolností je potrebné, aby členské štáty pridelili Únii zdroje potrebné na pokrytie finančných záväzkov a podmienených záväzkov vyplývajúcich z tohto mimoriadneho a dočasného splnomocnenia požičať si finančné prostriedky. Stropy uvedené v rozhodnutí o vlastných zdrojoch sa preto musia dočasne upraviť smerom nahor o 0,6 percentuálneho bodu. Toto dodatočné pridelenie prostriedkov sa môže použiť len na plnenie finančných záväzkov a podmienených záväzkov vyplývajúcich z mimoriadneho a dočasného splnomocnenia požičať si finančné prostriedky. V tomto rámci sa potenciálne použitie týchto dodatočných pridelených prostriedkov bude postupom času znižovať, pretože v dôsledku postupného splácania vypožičaných prostriedkov a splatných úverov sa budú príslušné finančné záväzky a podmienené záväzky znižovať. Toto zvýšenie skončí, keď všetky tieto záväzky zaniknú – t. j. po splatení celého objemu vypožičaných prostriedkov, čiže najneskôr 31. decembra 2058, – a keď pominú všetky riziká súvisiace s podmienenými záväzkami.

.

2018/0135 (CNS)

Zmenený návrh

ROZHODNUTIE RADY

o systéme vlastných zdrojov Európskej únie

Návrh Komisie COM(2018) 325 sa mení takto:

1.Posledná veta odôvodnenia 13 sa vypúšťa.

2.Vkladajú sa tieto odôvodnenia 13a až 13k:

„(13a) Aby sa v rámci stropov uvedených v rozhodnutí o vlastných zdrojoch zachovala pre Úniu dostatočná rezerva na pokrytie všetkých jej finančných zväzkov a podmienených záväzkov splatných v danom roku, strop uvedený v rozhodnutí o vlastných zdrojoch by sa mal v prípade platobných rozpočtových prostriedkov zvýšiť na úroveň 1,40 % súčtu hrubého národného dôchodku členských štátov v trhových cenách a v prípade viazaných rozpočtových prostriedkov na úroveň 1,46 % tohto súčtu.

(13b) Hospodársky dosah krízy spôsobenej ochorením COVID-19 zvyšuje význam zabezpečenia dostatočnej finančnej kapacity pre Úniu pre prípad hospodárskych otrasov. Únia si potrebuje zaistiť prostriedky na dosiahnutie svojho cieľa. Aby sa dôsledky krízy spôsobenej ochorením COVID-19 vyriešili bez zvýšenia tlaku na finančné prostriedky členských štátov v čase, keď sú ich rozpočty už aj tak pod obrovským tlakom v súvislosti s financovaním vnútroštátnych hospodárskych a sociálnych opatrení v reakcii na krízu, sú potrebné finančné prostriedky v mimoriadnom objeme. Preto by reakcia na úrovni Únie mala byť mimoriadna. Z tohto dôvodu je vhodné oprávniť Úniu, aby si na kapitálových trhoch mimoriadne a dočasne požičala sumu 750 mld. EUR v cenách roku 2018, ktorá by sa použila výhradne na pokrytie výdavkov vo výške 500 mld. EUR v cenách roku 2018 a na poskytnutie úverov vo výške 250 mld. EUR v cenách roku 2018 na riešenie dôsledkov krízy spôsobenej ochorením COVID-19.

(13c) Táto výnimočná reakcia by mala riešiť dôsledky pandémie COVID-19 a zabrániť opätovnému výskytu. Podpora by preto mala byť časovo obmedzená a väčšina finančných prostriedkov by sa mala poskytnúť bezprostredne po pandémii.

(13d) Mimoriadne a dočasné zvýšenie stropu vlastných zdrojov je potrebné na to, aby Únia bola schopná niesť zodpovednosť spojenú s týmto požičiavaním si finančných prostriedkov. Splnomocnenie pre Komisiu, aby si v mene Únie na kapitálových trhoch požičala finančné prostriedky výlučne na účely financovania opatrení na riešenie dôsledkov spôsobených ochorením COVID-19, úzko súvisí so zvýšením stropu vlastných zdrojov realizovaným na základe tohto rozhodnutia a v konečnom dôsledku s fungovaním systému vlastných zdrojov Únie. Takéto splnomocnenie by sa preto malo zahrnúť do tohto rozhodnutia. Bezprecedentná povaha tejto operácie a mimoriadna suma týchto finančných prostriedkov si vyžadujú istotu, pokiaľ ide o celkový objem záväzku Únie a základné črty jeho splácania, a vyžadujú si aj vykonávanie jednotnej stratégie pre požičiavanie si prostriedkov.

(13e) Objem finančných prostriedkov požičaných na kapitálových trhoch musí byť značný a operácia sa musí uskutočniť v relatívne krátkom čase. Komisia by pri vykonávaní operácií prostredníctvom diverzifikovanej stratégie financovania mala čo najlepšie využiť kapacitu trhov na účely absorpcie takýchto objemných požičaných súm prostriedkov s rôznymi splatnosťami a na zabezpečenie čo najvýhodnejších podmienok splácania.

(13f) Splácanie finančných prostriedkov vypožičaných na účely poskytnutia nenávratnej pomoci, návratnej pomoci poskytovanej prostredníctvom finančných nástrojov alebo poskytovania rozpočtových záruk, by sa spolu so splatnými úrokmi malo financovať z rozpočtu Únie. Vypožičané finančné prostriedky, ktoré sa členským štátom poskytujú vo forme úverov, by sa mali splatiť zo súm získaných od prijímajúcich členských štátov. Je potrebné prideliť a sprístupniť Únii zdroje potrebné na pokrytie všetkých jej finančných záväzkov a podmienených záväzkov vyplývajúcich z mimoriadneho a dočasného splnomocnenia požičať si v ktoromkoľvek danom roku a za akýchkoľvek okolností finančné prostriedky v súlade s článkom 310 ods. 4 ZFEÚ a článkom 323 ZFEÚ.

(13g) Splátky, ktoré sa majú hradiť z rozpočtu, by sa mali začať hradiť v roku 2028, pričom všetky záväzky vyplývajúce z tohto mimoriadneho a dočasného splnomocnenia požičať si finančné prostriedky by sa mali v plnej výške splatiť do 31. decembra 2058. S cieľom zabezpečiť účinné rozpočtové riadenie rozpočtových prostriedkov potrebných na pokrytie splácania vypožičaných finančných prostriedkov je vhodné stanoviť možnosť rozdelenia príslušných rozpočtových záväzkov na ročné čiastkové platby. Harmonogram splácania by mal rešpektovať zásadu správneho finančného riadenia vrátane maximálnej ročnej expozície s cieľom dosahovať stabilné a predvídateľné znižovanie záväzkov počas celého obdobia.